《寄苏子美》
宋代·韩维

暮登谯城上，延首望东道。
春风千里至，远思生怀抱。
故人客南楚，素节方自保。
黄鹄垂其翼，赤骥伏栈皂。
诗准李杜为，字压褚薛倒。
壮哉南行作，遗我资远讨。
若窥巨海涯，波澜方汹浩。
龙螭郁骞腾，错落效众宝。
往往仙人槎，突然忘槁。
尝闻会稽旁，山水天下好。
览君所咏叹，滞想兹一扫。
安得追王乔，乘云逮霓葆。
茹芝灵峰阳，徜徉以终老。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。